ยูนิตลิงค์วุ่น กลต.ทักท้วง ค่าธรรมเนียม
ประกันชีวิตควบการลงทุนวุ่น หลังตลาดทุนติงค่าธรรมเนียมบริหาร ค่านายหน้าสูงลิ่ว
16 ม.ค. 2560

ประกันชีวิตควบการลงทุนวุ่น หลังตลาดทุนติงค่าธรรมเนียมบริหาร ค่านายหน้าสูงลิ่ว
ม.ล.จิรเศรษฐ ศุขสวัสดิ์ อุปนายกฝ่ายวิชาการ สมาคมประกันชีวิตไทย เปิดเผยว่า การออกแบบประกันชีวิตควบการลงทุน หรือยูนิตลิงค์ มาตรฐาน ที่มีแผนจะให้แล้วเสร็จภายในวันที่ 1 ม.ค. 2560 ต้องเลื่อนออกไปอีกระยะหนึ่ง เพราะมีส่วนที่เข้าไปเกี่ยวข้องกับตลาดทุน คือส่วนของการลงทุน ที่อยู่ภายใต้การกำกับดูแลของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่ตั้งข้อสังเกตมาว่าค่าธรรมเนียม (ค่าฟี) ในการบริหารจัดการ และค่านายหน้าสูงมากเมื่อเทียบกับค่าธรรมเนียมในการบริหารกองทุนของบริษัทหลักทรัพย์จัดการกองทุนรวม (บลจ.) ที่คิดในอัตราที่ต่ำกว่า
“เราต้องนำกลับมาทำรายละเอียดใหม่และชี้แจงให้เห็นว่า ยูนิตลิงค์ ไม่ใช่กองทุนรวม แต่เป็นประกันชีวิตที่มีส่วนของการลงทุนเข้ามาให้ลูกค้าเลือก” ม.ล.จิรเศรษฐ กล่าว
ทั้งนี้ ยูนิตลิงค์จะมีค่าใช้จ่ายจากการเรียกเก็บค่าธรรมเนียม ค่าความคุ้มครองชีวิต ค่าการดำเนินการ ค่านายหน้า และค่าเบี้ยอนุสัญญา ทำให้เบี้ยที่ต้องจ่ายซื้อยูนิตลิงค์สูง ขณะนี้อยู่ระหว่างให้ที่ปรึกษาเรื่องการออกแบบกรมธรรม์ยูนิตลิงค์มาตรฐาน แยกแยะค่าใช้จ่ายแต่ละประเภทออกมาอย่างละเอียด 
ม.ล.จิรเศรษฐ กล่าวว่า ยูนิตลิงค์เป็นเรื่องใหม่ในประเทศไทยจึงต้องทำให้เกิดความชัดเจนและต้องสร้างความเข้าใจร่วมกัน โดยจะเปรียบเทียบกับรูปแบบของยูนิตลิงค์ในประเทศอื่นๆ ที่ขายมานานแล้ว เพื่อให้เกิดความชัดเจน